PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2006/ZK/1/1/021           				      Bratislava  15. marec 2006

Protimonopolný úrad Slovenskej republiky, odbor dohôd obmedzujúcich súťaž,  v správnom konaní č. 0078/OD/2005 začatom dňa 15. júla 2005 z vlastného podnetu podľa § 25 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov vo veci dohody obmedzujúcej súťaž takto

					
r o z h o d o l :

podľa § 32 ods. 2 písm. c) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov správne konanie voči účastníkovi správneho konania Notárskej komore Slovenskej republiky, Záhradnícka ulica 66, 821 08 Bratislava zastavuje, nakoľko dôvod na konanie nebol daný.

Odôvodnenie:

Dňa 15. júla 2005 začalo na základe vlastného podnetu Protimonopolného úradu Slovenskej republiky, odboru dohôd obmedzujúcich súťaž (ďalej len “úrad”), správne konanie 0078/OD/2005 podľa § 25 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) vo veci možnej dohody obmedzujúcej súťaž voči Notárskej komore Slovenskej republiky, Záhradnícka ulica 66, 821 08 Bratislava (ďalej len „Komora“). 

Úrad začal v roku 2004 vykonávať šetrenie v oblasti komôr a profesijných združení. V tejto súvislosti sa úrad obrátil na Komoru so žiadosťou poskytnutie informácii a predloženie interných dokumentov Komory.

Úrad, okrem iného, analyzoval ustanovenia Organizačného poriadku Komory. V liste č. 6171/PMÚ SR/2005 žiadal úrad Komoru o predloženie zdôvodnenia ustanovenia  § 24 ods. 1 Čl. IV - Reprezentácia notára v znení: 

„Notár si nesmie robiť reklamu a dbá, aby sa tak nestalo ani prostredníctvom tretích osôb. Notár nesmie pripustiť získavanie klientov ani tretími osobami, najmä sľúbiť alebo poskytnúť plnenie za získavanie klientov“.  

1.	Účastníci konania

Podľa § 25 ods. 3 písm. a) zákona účastníkom konania je účastník dohody obmedzujúcej súťaž. Účastníkom tohto správneho konania je Komora. 

Komora je nezávislou samosprávnou organizáciou, ktorá združuje všetkých notárov a vedie ich zoznam. Notár sa stáva členom komory dňom jeho menovania za notára. Členstvo v komore zaniká jeho odvolaním, smrťou alebo vyhlásením za mŕtveho. Komora bola zriadená zákonom č. 323/1992 Z.z. o notároch a notárskej činnosti v znení zákona č. 232/1995 Z.z. (Notársky poriadok). Vzhľadom na skutočnosť, že výkon notárskej činnosti je podnikaním a notár má právne postavenie podnikateľa (§ 2 ods. 2, písm. c) Obchodného zákonníka), považuje sa Komora za združenie podnikateľov, t.j. podnikateľa v zmysle § 3 ods. 2 zákona. 

Komora je považovaná na účel predmetného konania za podnikateľa aj vzhľadom na rozhodnutie Rady úradu č. 2005/SP/R/2/104.

Zákon obsahuje v § 3 ods. 2 osobitnú širšiu definíciu podnikateľa (v porovnaní so všeobecnou definíciou obsiahnutou v Obchodnom zákonníku). Podľa tohto ustanovenia podnikateľmi sú jednak podnikatelia podľa osobitného predpisu (t.j. Obchodného zákonníka), ďalej fyzické a právnické osoby, združenia uvedených osôb, ako aj združenia týchto združení, ak ide o činnosti alebo konania, ktoré súvisia alebo môžu súvisieť so súťažou, pričom nie je rozhodujúce, či sú zamerané na dosahovanie zisku.
 
Podľa § 2 ods. 2 písm. c) Obchodného zákonníka za podnikateľov sa považujú aj osoby, ktoré podnikajú na základe iného než živnostenského oprávnenia podľa osobitných predpisov.  Do tejto skupiny sa zaraďujú aj tzv. slobodné povolania, a teda aj notári, ktorí podnikajú na základe zákona č. 323/1992 Zb. o notároch a notárskej činnosti v znení zákona č. 232/1995 Z.z.  (Notársky poriadok).

Komora je podľa § 29 ods. 2 Notárskeho poriadku samosprávnou stavovskou organizáciou, ktorá združuje všetkých notárov a vedie ich zoznam.  Komora je teda združením podnikateľov, teda pôsobnosť zákona sa na ňu nepochybne vzťahuje, keďže definícia podnikateľa obsiahnutá v § 3 ods. 2 zákona zahŕňa aj združenie podnikateľov.

Navyše, Komora spadá pod pôsobnosť zákona i podľa druhej časti definície podnikateľa uvedenej v § 3 ods. 2 zákona. Komora je právnickou osobou (ako uvádza Notársky poriadok v § 29 ods. 1), pričom vykonáva aj činnosti, ktoré súvisia alebo môžu súvisieť s hospodárskou súťažou.

Úrad nespochybňuje, že Komora je orgánom záujmovej samosprávy. V prípadoch, v ktorých vykonáva prenesený výkon štátnej správy, spadá pod pôsobnosť zákona podľa § 2 ods. 1 písm. b). 

Komora však v rámci svojich úloh môže taktiež vyvíjať činnosti, ktoré súvisia alebo môžu súvisieť so súťažou (napr. rozhodnutia Komory ako rozhodnutia združenia podnikateľov) – to znamená, že podľa zákonnej definície je považovaná za podnikateľa a spadá pod pôsobnosť zákona.  

2.	Právne zhodnotenie

Organizačný poriadok je účinný od 02.02.2001 do súčasnosti. To znamená, že bol účinný počas platnosti zákona č. 188/1994 Z. z. o ochrane hospodárskej súťaže v znení neskorších predpisov a aj počas platnosti zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov (účinného od 01. 05. 2001) a jeho novelizácií účinných od 01.10.2002 a 01. 05. 2004.

Úrad preto jednotlivé ustanovenia Organizačného poriadku v období od 02. 02. 2001 do 30.04.2001 hmotnoprávne posudzoval podľa zákona č.188/1994 Z. z. o ochrane hospodárskej súťaže v znení neskorších predpisov (ďalej len „zákon č.188/1994 Z. z.“) a v období od 01. 05. 2001 do  30.09.2002 úrad Organizačný poriadok hmotnoprávne posudzoval podľa zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov (ďalej len „zákon č. 136/2001 Z.z.). V období od 1.10.2002 do  30. 04.2004  úrad Organizačný poriadok hmotnoprávne posudzoval podľa zákona č.  136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. (ďalej len „zákon č. 136/2001 Z.z. v znení zákona č. 465/2002 Z.z.“).
 	
	Dňom 01.05.2004 nadobudol účinnosť zákon č. 204/2004 Z.z., ktorým sa mení a dopĺňa zákon č. 136/2001 Z.z. v znení zákona č. 465/2002 Z.z. Podľa § 44a ods. 1 zákona právne vzťahy vzniknuté pred dňom nadobudnutia platnosti zmluvy o pristúpení Slovenskej republiky k Európskej únii sa spravujú ustanoveniami tohto zákona; vznik týchto právnych vzťahov sa posudzuje podľa doterajších predpisov. 

	Na základe uvedeného úrad v dobe od  01.05.2004  posudzoval Organizačný poriadok hmotnoprávne podľa zákona. Z procesného hľadiska úrad v správnom konaní postupoval podľa zákona.  

3.	Relevantné trhy

Podľa § 7 ods. 3 zákona č. 188/1994 Z.z. relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb užívateľov zhodné alebo vzájomne zastupiteľné.

	Podľa § 3 ods. 3 zákona č. 136/2001 Z.z., zákona č. 136/2001 Z.z. v znení zákona č. 465/2002 Z.z., ako aj zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné.

Podľa § 3 ods. 4 zákona č. 136/2001 Z.z., zákona č. 136/2001 Z.z. v znení zákona č. 465/2002 Z.z., ako aj zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. 

Podľa § 3 ods. 5 citovaných zákonov  vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia. 

Podľa § 3 ods. 6  citovaných zákonov  priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami. 

Úrad na základe zhodnotenia  zistených skutočností ako tovarový relevantný trh vymedzil trh poskytovania notárskych služieb, nakoľko tento trh bol ovplyvnený ustanoveniami Organizačného poriadku Komory § 24 ods. 1 Čl. IV - Reprezentácia notára.

Ako priestorový relevantný trh úrad vymedzil územie Slovenskej republiky, keďže sa jedná o územie, na ktorom sú súťažné podmienky poskytovania notárskych služieb také homogénne, že toto územie môže byť odčlenené od ostatných území s odlišnými súťažnými podmienkami.

4.	Dohoda obmedzujúca súťaž

	Podľa jednotlivých citovaných zákonov o ochrane hospodárskej súťaži platných a účinných počas platnosti Organizačného poriadku Komory dohoda a zosúladený postup podnikateľov, ako aj rozhodnutie združenia podnikateľov, ktoré majú za cieľ alebo môžu mať za následok obmedzovanie súťaže, sú zakázané, ak tento zákon neustanovuje inak. 

	Rozhodnutie združenia podnikateľov je právny akt orgánu združenia, ako aj odporúčanie orgánu združenia.

	V konaní sa úrad zameral predovšetkým na posúdenie ustanovenia § 24 ods. 1 Čl. IV - Reprezentácia notára – v znení:

„Notár si nesmie robiť reklamu a dbá, aby sa tak nestalo ani prostredníctvom tretích osôb. Notár nesmie pripustiť získavanie klientov ani tretími osobami, najmä sľúbiť alebo poskytnúť plnenie za získavanie klientov“

	Komora v súlade s Notárskym poriadkom vydáva predpisy Komory, ktoré schvaľuje Konferencia notárov (§ 30 ods. 6 Notárskeho poriadku), ktorými sú najmä organizačný poriadok, volebný poriadok a disciplinárny poriadok.
	Úrad zhodnotil ustanovenia § 24 ods. 1 Čl. IV Organizačného poriadku, ako aj stanovisko Komory k týmto ustanoveniam.

Komora vo svojich stanoviskách k § 24 ods. 1 Čl. IV Organizačného poriadku, ktoré úradu predložila v dňoch 19. júla 2005, 2. decembra 2005 a 28. decembra 2005 uviedla nasledujúce skutočnosti. 

Notár nemôže poskytovať verejnosti prostredníctvom reklamy informácie, že ním vypracovaný dokument bude obsahovo kvalitnejší a rýchlejšie vybavený, ako u iného notára, prípadne za inú cenu. Svojím konaním nemá presviedčať svojich klientov, aby len jeho služby doporučovali iným klientom. Kedže pre každého notára platia rovnaké právne predpisy Slovenskej republiky, podľa ktorých je notár povinný  sa riadiť pri výkone svojej notárskej činnosti, nie je možné prezentovať, že by jeden notár spísal notársky úkon kvalitnejšie, ako druhý notár. Notár nemôže ani pri výpočte odmeny za vykonaný notársky úkon sľúbiť a vypočítať inú sumu klientovi, ako je uvedená vo vyhláške o odmenách a náhradách notárov, nakoľko týmto by porušil zákonom stanovenú právnu normu. Nie je vylúčené, aby notár prezentoval svoju kanceláriu prostredníctvom webovej stránky na internete a taktiež pri každej zmene sídla notárskeho úradu má právo oznamovať túto skutočnosť v miestnej i celoštátnej tlači. Taktiež úrad notára je označený príslušnou úradnou tabuľkou a je možné, aby notár zriadil aj orientačné tabule k jeho notárskemu úradu. 

V ostaných stanoviskách komora namietala, že nie je podnikateľským subjektom v zmysle zákona, a to aj napriek viacerým upozorneniam úradu na rozhodnutie Rady úradu č. 2005/SP/R/2/104, podľa ktorého je Komora považovaná na účely predmetného konania za podnikateľa. 

Na základe informácií a podkladov, ktoré mal úrad k dispozícií, dospel úrad k záveru, že predmetné ustanovenie Organizačného poriadku Komory nemá za cieľ, ani nemôže mať za následok obmedzovanie súťaže. Taktiež nemá vplv na intenzitu súťaže na vymedzenom relevantnom trhu. Vzhľadom na právnu úpravu výkonu notárskej činnosti ustanovenie § 24 ods. 1 Čl. IV Organizačného poriadku Komory nemá vplyv na rozhodujúce aspekty hospodárskej súťaže, t.j. cenu a kvalitu poskytovaných služieb.

Na základe uvedených skutočností dospel úrad k záveru, že citované ustanovenie § 24 ods. 1 Čl. IV Organizačného poriadku nie je dohodou obmedzujúcou súťaž. 

Na základe vykonanej analýzy jednotlivých ustanovení Organizačného poriadku a na základe ďalších predložených podkladov a informácií dospel úrad k záveru, že predmetné správne konanie zastaví.

Úrad v zmysle § 33 zákona vyzval účastníka správneho konania, aby sa pred vydaním rozhodnutia ústne alebo písomne vyjadril k jeho podkladu a k spôsobu jeho zistenia, prípadne navrhol jeho doplnenie, a k záverom prešetrovania, ku ktorým úrad na základe jemu dostupných informácií a podkladov dospel.

Účastník konania reagoval na výzvu dňa 2. marca 2006 zaslaním stanoviska Komory k predmetnému konaniu, v ktorom akceptuje výsledok šetrenia v konaní.

P o u č e n i e :

Podľa § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom odboru dohôd obmedzujúcich súťaž, v lehote do 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

   Ing. Ján Šufliarsky
                                                	       riaditeľ odboru dohôd obmedzujúcich súťaž 

Rozhodnutie sa doručí:

Notárska komora 
Slovenskej republiky
Záhradnícka ul. 66
821 08 Bratislava